**ΙΔΕΟΛΟΓΙΚΑ ΣΤΟΙΧΕΙΑ ΟΔΥΣΣΕΙΑΣ**

**Ηρωικό ιδεώδες ή ηρωικό ιδανικό**: Είναι η αντίληψη των αρχαίων Ελλήνων ότι έπρεπε να πολεμήσουν ηρωικά και, αν χρειαζόταν, ακόμη και να πεθάνουν για την πατρίδα τους. Παράδειγμα α 262-264

**Υστεροφημία**: Η δόξα και η καλή φήμη που αποκτούσε κάποιος με τον ηρωικό θάνατό του. Αυτή η δόξα ακολουθούσε τον ίδιο και τους απογόνους του και μετά τον θάνατό του.Παράδειγμα α 265-266

**Ανθρωπομορφισμός των θεών**: Οι αρχαίοι Έλληνες φαντάζονταν τους θεούς τους αθάνατους αλλά με εξωτερική μορφή, συναισθήματα, συμπεριφορά, συνήθειες και κοινωνική οργάνωση όπως των ανθρώπων. Παράδειγμα α 26-108

**Ύβρις, νέμεσις, άτη, τίσις**: Οι αρχαίοι Έλληνες πίστευαν ότι όταν κάποιος έδειχνε ασέβεια προς τους θεούς και νόμιζε ότι είναι ανώτερος από αυτούς και από τους άλλους ανθρώπους και ενεργούσε αλαζονικά, αυτός ο άνθρωπος διέπραττε ύβριν. Αυτό προκαλούσε την νέμεσιν, δηλαδή την οργή των θεών. Οι θεοί τού έστελναν την άτη, δηλαδή θόλωναν το μυαλό του και τον οδηγούσαν σε λανθασμένες αποφάσεις που τελικά επέφεραν την τίσιν του, δηλαδή την τιμωρία του. Παράδειγμα: Η συμπεριφορά του Κύκλωπα και η τύφλωσή του στη ραψωδία ι 240-512

**ΕΚΦΡΑΣΤΙΚΟΙ ΤΡΟΠΟΙ/ΣΤΟΙΧΕΙΑ ΑΦΗΓΗΜΑΤΙΚΗΣ ΚΑΙ ΠΕΡΙΓΡΑΦΙΚΗΣ ΤΕΧΝΙΚΗΣ ΣΤΗΝ ΟΔΥΣΣΕΙΑ**

**Τυπικά στοιχεία**: Είναι στοιχεία που επαναλαμβάνονται ολόιδια ή με μικρές διαφορές σε πολλά σημεία του έπους. Βοηθούσαν στην ευκολότερη σύνθεση αλλά και την απομνημόνευση του έπους από τους ραψωδούς. Μπορεί να είναι ολόκληρες σκηνές ή θέματα (όπως η φιλοξενία), συνδυασμοί επιθέτων και ουσιαστικών (*ο θείος Οδυσσέας*), φράσεις ή ολόκληροι στίχοι (*βασανισμένος ο Οδυσσέας και θείος, η Αθηνά τα μάτια λάμποντας, και πέταξαν τα λόγια του σαν τα πουλιά* κλπ). Στα τυπικά στοιχεία του έπους ανήκουν το τυπικό της φιλοξενίας (σελ 28) και το τυπικό της αναγνώρισης (σελ. 119), που ακολουθούν συγκεκριμένα στάδια, πάντα τα ίδια ή με μικροδιαφορές.

**Περιγραφικά και χαρακτηριστικά επίθετα**: Τα περιγραφικά επίθετα προβάλλουν την εξωτερική εικόνα κάποιου (*το κατάφυτο νησί*), ενώ τα χαρακτηριστικά προβάλλουν κάποια χαρακτηριστική ιδιότητά του (*ο γενναίος Οδυσσέας*).

**Προοικονομία**: Είναι η αφηγηματική τεχνική με την οποία ο ποιητής μας προετοιμάζει για όσα θα συμβούν παρακάτω. Έτσι ο αναγνώστης έχει περιέργεια για το πώς θα συμβεί κάτι και όχι το τι συμβεί. Παράδειγμα ι 591-594.

**Επική ειρωνεία**: Είναι η αφηγηματική τεχνική με την οποία ο ποιητής τονίζει την αντίθεση που υπάρχει ανάμεσα στην αλήθεια που γνωρίζουν οι αναγνώστες και σε όσα λέει ή πιστεύει ο ήρωας που αγνοεί αυτή την αλήθεια. Δηλαδή επική ειρωνεία υπάρχει όταν οι αναγνώστες ξέρουν ότι αυτό που λέει ο ήρωας δεν ισχύει πραγματικά, ενώ αυτός δεν το ξέρει. Με την επική ειρωνεία ο ποιητής προκαλεί τη συγκίνηση του αναγνώστη και τη συμπάθειά του για τον ήρωα, αλλά και την αγωνία και το ενδιαφέρον του για το πώς τελικά θα μάθει την αλήθεια. Παράδειγμα α184-187.

**Επιβράδυνση**: Είναι η αφηγηματική τεχνική με την οποία ο ποιητής επιβραδύνει, δηλαδή καθυστερεί την εξέλιξη της δράσης, για να προκαλέσει μεγαλύτερη αγωνία και ενδιαφέρον στον αναγνώστη, αλλά και για να του δώσει στοιχεία από το παρελθόν, για να παρακολουθήσει καλύτερα τη συνέχεια. Παράδειγμα οι ραψωδίες β,γ,δ (σελ. 50).

**Εκτεταμένη/διεξοδική/σύνθετη/πολύστιχη παρομοίωση**: Είναι μια παρομοίωση που αναλύεται σε πολλούς στίχους. Αποτελείται από το αναφορικό και το δεικτικό μέρος και κάνει την περιγραφή πιο ζωντανή και παραστατική (σελ. 67). Παράδειγμα ζ 163-169 (αναφορικό μέρος 163-167, δεικτικό μέρος 168-169).